Lapszemle 2018.09.24	Forrás: inforadio.hu	Szerző:
Az Európai Számvevőszék a szállópor, a nitrogén-dioxid és az ózon légszennyezések egészségre gyakorolt hatását vizsgálta – tájékoztatta az Inforádiót Lenkei Péter. A jelentésből az derül ki, hogy a magyar lakosság egészséges életévei nagyobb ütemben csökkennek a légszennyezés miatt, mint Kínában vagy Indiában, az EU-átlagnak pedig több mint kétszerese a szám. A Levegő Munkacsoport Környezetvédelmi Tanácsadó Irodájának vezetője szerint ezek a mutatók mindenképpen arra utalnak, hogy azonnali cselekvésre van szükség.
Az Európai Számvevőszék is megállapította, hogy az emberi egészség légszennyezéssel szembeni védelmére irányuló uniós intézkedések nem hozták meg a várt hatást – hívta fel a figyelmet Lenkei Péter. A szakember szerint nem véletlen, hogy egyes országokban sorra nyerik a civil szervezetek azokat a pereket, amelyeket a levegővédelmi tervek ellen nyújtottak be. A bíróságok gyors, pontos, számonkérhető és azonnali beavatkozást lehetővé tevő jogszabályok megalkotására kötelezik a kormányokat. Lenkei Péter hangsúlyozta, hogy a légszennyezettség az első számú környezetegészségügyi kockázati tényező Európában, és tömegeknek az életét veszélyezteti.
Sokkal több ember hal meg a légszennyezettség miatt, mint erőszakos bűncselekmények vagy közúti balesetek következtében. A terrortámadásokban elhunytak száma is messze alulmúlja a légszennyezettség áldozatainak számát – emelte ki Lenkei Péter.